RESOLUCIÓN do 11 de xuño de 2004, da Delegación Provincial da Coruña, pola que se dispón o rexistro, o depósito e a publicación, no Diario Oficial de Galicia, do convenio colectivo da sociedade Casino Ferrolano Tenis Club.
CONSELLERÍA DE ASUNTOS SOCIAIS, EMPREGO E RELACIÓNS LABORAIS — III. OUTRAS DISPOSICIÓNS — 12/07/2004

Visto o expediente do convenio colectivo da sociedade Casino Ferrolano Tenis Club (código convenio 1504142), que tivo entrada nesta delegación provincial o día 16-4-2004 e completado o día 31-5-2004 e subscrito pola parte económica polo Casino Ferrolano Tenis Club e pola parte social polo delegado de persoal o día 13-4-2004, de conformidade co disposto no artigo 90.2º e 3º do Real decreto lexislativo 1/1995, do 24 de marzo, polo que se aproba o texto refundido da Lei do Estatuto dos traballadores, Real decreto 1040/1981, do 22 de maio, sobre rexistro e depósito de convenios colectivos de traballo e Real decreto 2412/1982, do 24 de xullo, sobre traspaso de funcións e servizos da Administración do Estado á Comunidade Autónoma de Galicia, en materia de traballo, esta delegación provincial
ACORDA:
Primeiro.-Ordenar a súa inscrición no libro rexistro de convenios colectivos de traballo, que consta nesta delegación provincial, e notificación ás representacións económica e social da comisión negociadora.
Segundo.-Ordenar o depósito do citado acordo no Servizo de Relacións Laborais, Sección de Mediación, Arbitraxe e Conciliación.
Terceiro.-Dispoñer a súa publicación no Diario Oficial de Galicia.
A Coruña, 11 de xuño de 2004.
Cristina Azpilcueta González
Delegada provincial da Coruña
Convenio colectivo do Casino Ferrolano-Tenis Club
Reunido o comité negociador do convenio colectivo que regula as relacións laborais do Casino Ferrolano-Tenis Club cos seus empregados, integrado polos seguintes compoñentes:
Polo Casino Ferrolano-Tenis Club:
José Manuel Bernal Sierra, presidente.
Francisco Castro Damián, vicepresidente 1º.
Enrique Allegue Placer, tesoureiro.
Polos traballadores:
Avelino Iglesias Martínez.
José Carlos Picallo Fontela.
Xesús Anxo López Pintos.
E co obxecto de actualizar o convenio actualmente vixente con data do 30-1-1998; e tendo en conta que existen diversos artigos (a título de exemplo artigos 4 e 10) que, en esencia, non hai razón ningunha para que sexan alterados, así como algún outro cuxa persistencia é totalmente innecesaria (exemplo artigo 11), existen outros que afectan os intereses
económicos tanto da sociedade como dos empregados, razón pola que procede regulalos en forma que non prexudique os intereses duns e outros.
Así mesmo, non lle pasa desapercibida a esta comisión a comenencia de axeitar este convenio, no posible, ao convenio provincial de hostalaría da Coruña como fonte de aplicación subsidiaria segundo se recoñece no artigo 23º deste.
Partindo, pois destas consideracións, conveñen:
Artigo 1º.-Ámbito funcional.
O presente convenio regula as relacións entra a empresa Casino Ferrolano-Tenis Club e os traballadores e traballadoras ao seu servizo.
Artigo 2º.-Vixencia, duración e prórroga.
O presente convenio entrará en vigor o día 1 de xaneiro de 2003. Terá unha duración de 4 anos, ata o 31-12-2006.
Poderá ser denunciado por calquera das partes cun mes de antelación, como mínimo, á data do seu vencemento. Se non fose denunciado ou non se chegase a ningún acordo na negociación entenderase prorrogado por períodos dun ano sucesivamente.
No caso de prórroga por un ano efectuarase un aumento salarial sobre todos os conceptos económicos equivalente ao IPC previsto para ese ano. Se este IPC previsto fose inferior ao real farase unha revisión ao final do ano, non facéndose a revisión se o IPC previsto é superior ao real.
Artigo 3º.-Aumentos por antigüidade.
Os premios por antigüidade quedan de acordo coa seguinte escala:
1. Un 4% sobre o salario base ao cumprir 3 anos de servizo na empresa.
2. Un 9% aos 6 anos.
3. Un 17% aos 9 anos.
4. Un 29% aos 14 anos.
5. Un 41% aos 19 anos.
6. Un 48% aos 24 anos.
7. Un incremento do 2% anual, ata o límite do 60%, a partir dos 25 anos de servizo na empresa.
Recoñécese a vixencia deste artigo, única e exclusivamente, a favor dos actuais empregados da sociedade por respecto aos dereitos adquiridos ou que poidan adquirirse por eles conforme o anterior convenio.
Artigo 4º.-Gratificacións extraordinarias.
As gratificacións extraordinarias de xullo e Nadal serán de 30 días de salario base, complemento de antigüidade e calquera outro complemento que se viñese percibindo exceptuando o complemento de transporte.
No mes de maio e setembro aboaranse sendas pagas extraordinarias consistentes en 15 días de salario
base, complemento de antigüidade e calquera outro que se viñese percibindo, exceptuando o complemento de transporte.
Artigo 5º.-Complemento de transporte.
Establécese un complemento de transporte de 18 euros ao mes, condicionado a que se viva fóra da cidade, salvo aos actuais empregados que, como dereito adquirido, non se lles exixe tal condición. O dito complemento de transporte non se aboará ou aboarase a parte proporcional durante o tempo que dure a IT do traballador.
Artigo 6º.-Vacacións.
Os traballadores nesta sociedade teñen dereito a trinta días naturais de vacacións ao ano durante os meses de xuño, xullo, agosto e setembro, así como ao descanso nos días non laborables que sexan sinalados pola autoridade competente. O traballador ou traballadora que traballe ao servizo desta sociedade nestes días non laborables ten dereito a desfrutar en compensación, por cada día traballado, un día e medio de descanso.
Artigo 7º.-Xornada laboral.
A duración máxima da xornada de traballo será, como máximo, de 40 horas semanais de traballo efectivo.
O día de Noiteboa pecharanse os locais ás 19.00 horas. O día de Nadal abrirase ás 13.00 horas e pecharase ás 22.00 horas. O día de Ano Vello permanecerá aberta a sociedade de xeito continuado. O día de Ano Novo abrirase ás 13.00 horas e pecharase ás 22.00 horas.
Artigo 8º.-Dote por matrimonio.
O traballador que leve 2 anos de servizo na empresa e contraia matrimonio por primeira vez, continuando nela, percibirá en concepto de dote unha mensualidade de retribución que comprenderá o salario base máis antigüidade.
Recoñécese a vixencia deste artigo, única e exclusivamente, a favor dos actuais empregados da sociedade por respecto aos dereitos adquiridos ou que puidesen adquirirse por eles conforme o anterior convenio.
Artigo 9º.-Licenzas.
Sen perda de ningunha retribución, a empresa concederá licenzas nos casos seguintes e coa seguinte duración:
-Matrimonio do traballador: 15 días.
-Enfermidade grave, intervención cirúrxica ou morte do cónxuxe, pais, fillos ou familiares ata de segundo grao de consanguinidade ou afinidade: 4 días.
-Traslado de domicilio habitual: 1 día.
-Por parto da súa esposa: 4 días.
-Casamento de fillos, irmáns, bautizos e primeiras comuñóns: 1 día se é dentro da provincia e 3 días se é fóra dela.
-Libre disposición non acumulables a vacacións: 3 días.
Artigo 10º.-Excedencia.
O traballador ou traballadora cunha antigüidade na empresa, polo menos, dun ano, terá dereito a que se lle recoñeza a situación de excedencia voluntaria por un período máximo de cinco anos, sen que en ningún caso se poida producir tal situación nos contratos de duración determinada.
Reunirá o traballador as condicións seguintes:
a) Contar cunha antigüidade na empresa superior a un ano.
b) A excedencia terá unha duración mínima de seis meses e máximo de cinco anos, concedéndose polo tempo solicitado.
c) O traballador que desexe incorporarse ao seu posto de traballo, notificarao á empresa cun mes de anticipación á data na que remate o prazo.
d) Perderá o dereito á incorporación ao seu posto de traballo todo aquel excedente que, en tal período de tempo, preste os seus servizos por conta allea en calquera outro traballo dentro do Estado español, en empresas comprendidas na ordenanza laboral de hostalaría.
e) Se a empresa dese emprego a outro traballador para substituír o excedente, aquel tería a condición de interino, causando baixa ao reincorporarse o substituído. Se este non se reincorporase no prazo e condicións sinaladas, ficaría destituído definitivamente na empresa, adquirindo o interino a condición de fixo.
f) Os traballadores e traballadoras terán dereito a un período de excedencia non superior a tres anos para atender o coidado de cada fillo ou filla, contado desde a data de nacemento deste. Os fillos sucesivos darán dereito a un novo período de excedencia que, se é o caso, poría fin á que viñese gozando. Cando a nai e o pai traballen, só un deles poderá exercitar este dereito.
g) Así mesmo poderán solicitar a situación de excedencia os traballadores e traballadoras que exerzan funcións sindicais de ámbito provincial ou superior, e mentres dure o exercizo do seu mandato.
h) Para se acoller a outra excedencia voluntaria, o traballador terá que cubrir un novo período de polo menos dous anos efectivos na empresa.
i) A excedencia concederase sen ningún dereito a retribución, e o tempo que dure non será computable a ningún efecto. A concesión outorgarase dentro do prazo dun mes a partir da data da súa petición.
Artigo 11º.-Enfermidade.
No caso de enfermidade ou accidente, a empresa completará as prestacións da Seguridade Social ata o 100% do soldo máis a antigüidade. Esta prestación manterase por un período máximo dun ano.
Así mesmo, os períodos de enfermidade ou accidente de traballo non se terán en conta para o deducir do período de vacacións ou do desfrute dos días non laborables.
Artigo 12º.-Premio de xubilación e auxilio por defunción.
Ao producirse a xubilación dun traballador ou traballadora que leve como mínimo 15 anos de servizo na empresa percibirá 2 mensualidades incrementadas en todos os emolumentos inherentes a esta e unha mensualidade máis por cada 5 anos que exceda dos 15 de referencia. O exceso sobre os períodos de 5 anos ratearase.
En caso de falecemento do traballador ou traballadora en activo concederáselle á viúva, viúvo ou fillos e fillas o auxilio de defunción establecido na póliza 390415001355 polas seguintes contías:
-Morte por accidente laboral: 21.035,42 A.
-Morte natural (gastos de sepelio): 6.010 A.
Artigo 13º.-Prazo de aviso previo.
Os prazos de aviso previo nos casos de cesamento voluntario dos traballadores serán os seguintes: conserxe, xefes de 1ª e de 2ª: 20 días. O resto do persoal: 10 días.
O incumprimento deste prazo por parte dos traballadores dará lugar á perda que puidese corresponderlles polas partes proporcionais de xullo e decembro.
Artigo 14º.-Días da patroa.
Os días 29 e 30 de xullo, festividade de Santa Marta, consideraranse festivos para os efectos laborables con opción por parte da empresa, para poder substituílos por paga en metálico co fin de manter o normal funcionamento desta; a substitución en metálico será a que corresponda ao traballador polo seu salario máis a antigüidade dunha xornada normal.
Artigo 15º.-Dereitos sindicais.
As garantías sindicais que no artigo 68 do Estatuto dos traballadores establece para os membros do comité de empresa e delegados de persoal estendense aos candidatos a estes postos durante os seis meses seguintes de celebradas as eleccións nas que se presentaron en calidade ou condición de candidatos.
Os traballadores terán dereito a celebrar asembleas con carácter ordinario unha vez ao mes, e cunha duración dunha hora, interrompendo o menos posible a actividade do servizo. Nos demais dereitos establecerase o disposto na ordenanza laboral, Estatuto dos traballadores, Lei orgánica de liberdade sindical e demais normas complementarias. Establécese un máximo de 20 horas mensuais para o delegado sindical.
Artigo 16º.-Póliza de seguro de accidentes.
A empresa ten contratada para todo o persoal afectado por este convenio unha póliza de seguro, póliza 390415001355, que cobre as seguintes continxencias e importes:
-Invalidez permanente total por accidente laboral: 21.035,42 A.
-Invalidez absoluta total por accidente laboral: 21.035,42 A.
-Grande invalidez por accidente laboral: 21.035,42 A.
Artigo 17º.-Roupa de traballo.
Facilitaráselle a todo o persoal un uniforme de temporada cada dous anos, limpándose ocasionalmente cando sexa inexcusablemente preciso. En caso de roturas reporase a peza danada se fose necesario.
Artigo 18º.-Recoñecementos médicos.
A todos os traballadores ou traballadoras afectados polo presente convenio faráselles como mínimo unha revisión médica ao ano o máis completa posible e que incluirá análise de sangue, urina, exploración radiolóxica, auditiva e visual; así como unha revisión xinecolóxica ao persoal feminino. Dos resultados da dita revisión médica entregaráselle copia aos traballadores ou traballadoras.
Artigo 19º.-Resolución de conflitos.
As partes asinantes do presente convenio acordan, en caso de conflitos internos tanto individuais como non, someterse a unha xuntanza para a resolución do dito conflito entre ambas partes. A mesa formaranna dous representantes da empresa (presidente e xefe de Persoal ou persoa en quen delegue) e dous representantes dos traballadores (delegado sindical e asesor). En caso de non chegar á resolución deste porase en mans da autoridade competente. Ningún traballador ou traballadora poderá ser sancionado por falta grave ou moi grave sen previo expediente disciplinario do que se lle dará audiencia ao delegado sindical.
Artigo 20º.-Adscrición á ordenanza laboral.
A ordenanza laboral pasa a formar parte integrante do presente convenio.
Artigo 21º.-Horas extraordinarias.
Cada hora de traballo que se realice sobre a duración máxima da semana ordinaria de traballo aboarase cun incremento que non será inferior ao 75% sobre o salario que corresponda a cada hora ordinaria, podéndose compensar en tempo de descanso equivalente, é dicir, cada hora de traballo extra equivalerá a 1,75 horas de descanso, sendo a opción de a cobrar ou descansala, en todo caso, do traballador, así como a acumulación por semanas ou meses.
Artigo 22º.-Incremento salarial.
Durante a vixencia do presente convenio establécese unha suba salarial igual á do IPC real incrementado nun 0,5%.
Artigo 23º
Todos aqueles conceptos non contemplados no presente convenio quedarán regulados polo convenio provincial de hostalaría da Coruña.
Así o acordan en Ferrol o 31 de decembro de 2003.
Enrique Allegue PracerAvelino Iglesias Martínez
TesoureiroDelegado sindical
Francisco Castro DamiánJosé C. Picallo Fontela
Vicepresidente 1ºPolos traballadores
José M. Bernal SerraXesús Anxo López Pintos
PresidentePola CIG
Casino Ferrolano Tenis Club
Categorías e salarios
Ano 2003. Incremento IPC real (2,6%) máis 0,5%.
Categorías
Salario base
mensual 2003
Ordenanza
801,62 A
Camareiro/a
801,62 A
Conserxe
838,65 A
Admtrv.-ofc. 1ª
838,12 A
Xerente/xefe 1ª
1.843,25 A
Peón
801,68 A
Casino Ferrolano Tenis Club
Categorías e salarios
Ano 2004. Incremento IPC previsto (2%) máis 0,5%.
Categorías
Salario base
mensual 2004
Ordenanza
821,72 A
Camareiro/a
821,72 A
Conserxe
859,62 A
Admtrv.-ofc. 1ª
859,07 A
Xerente/xefe 1ª
1.889,33 A
Peón
821,72 A
Revisión salarial ao coñecerse o IPC real a 31-12-2004.
CONSELLERÍA DA PRESIDENCIA, RELACIÓNS INSTITUCIONAIS
E ADMINISTRACIÓN PÚBLICA